Strokiesprenteboek haal bykans R20 m. op veilingMarvel Comics 1 (Foto: Heritage Auctions via AP) Een van die eerste eksemplare in die Marvel-strokiesprenteboekreeks is vandeesweek vir ’n allemintige $1,26 miljoen (sowat R18,5 miljoen) op ’n veiling verkoop. Dié eksemplaar is sowat 80 jaar oud en in byna perfekte toestand. CNN berig Heritage-afslaers, wat die boek opgeveil het, het gesê die eksemplaar van die strokiesprenteboek, Marvel Comics 1, is vandag nog een van die Marvel-reeks se bekendste strokiesprentboeke. Dit is ook die meeste wat iemand nóg vir ’n Marvel-strokiesprenteboek betaal het. Die strokiesprenteboek is Donderdag in Dallas in die Amerikaanse deelstaat Texas opgeveil, berig Fox News. Die strokiesprenteboek is op 1 Oktober 1939 uitgereik en het lesers aan karakters soos Human Torch, Angel, Sub-Mariner en Masked Raider bekendgestel. “Dit is ŉ historiese weergawe van ŉ historiese strokiesprentereeks,” het Ed Jaster, senior visepresident van die afslaer, in ŉ verklaring gesê. Dit is egter nié die duurste strokiesprenteboek tot op hede nie. Die eerste Superman-strokiesprenteboek, Action Comics #1, is in 2014 vir sowat $3,2 miljoen (in vandag se waarde sowat R47 miljoen) op eBay verkoop.